गुवाहाटी :  आसाम सोरखारा राज्योनि दाब दाब जायगायाव थानाय सत्रखौ जौगाखां होनाय थांखियै 2 कौटि रां राननानै होदों । गुबैयै बे 2 कौटि रां दोहोरोमारि फसंथानफोरखौ संरैखाथि आरो जौगाखांनायनि मोन्थोर लानानै आजावनाय जादों । गंफ्रोमबो जिलानि जिला बेंगिरिनि जोहै राज्योनि पुरातत्व बिफाना बे बिथांखि खौ मावफुं मह'र होहरगोन । मख'जाथावदि 2018.19 माइथायनि राज्योनि पुरातत्व बिफाननि दारै गासै 20 सत्रया सायख' जाखादों । बे बिथांखिनि सिङाव गंफा गंफा सत्र आव 10 लाख रां खर्सा खालामनाय जागोन । बे बिथांखिखौ सिगांलांहोनाय उदिस लानानै दासिमाव जिला बेंगिरिनि सिम फान्ड दैथाय हरनाय जादों , आरो डि सि बिथांआनो सत्रफोराव रां हगारहरगोन आरो बिदिनो नांगौथार बादियै सत्रफोरा रां खरसा खालामगोन । नगाव जिला कलियाबर बियाबनि एम एल ए आरो मन्थ्रि केसब महन्त आ " दि सेन्टिनेल " खौरांलाइ जों मुगा मुगि जानायाव बुंथियो गिबि मन्थ्रि सर्बानन्द सन'वाल दैदेननाय सोरखारनि गुबुन गुबुन मोनसे गाहाइ नोजोरा राज्योनि खना खनलायाव थानाय सत्रफोरखौ जौगाखां होनाय । ओंखायनो सोरखारा गुबुन गुबुन दोहोरोमारि फसंथानजों लोगोसे सत्रफोरखौ रांङारि मदद होनाय जादों । राज्योनि पुरातत्व बिफानजों सायख' जाखानाय सत्रफोरनि गेजेराव दं माजुलि जिलानि बर आलेंंङि सत्र , गवालपारा जिलानि बगुवानाव थानाय केवलिया हाटी सत्र , कामरुप जिलानि 1 नं लाउकरि सत्र , लक्षिमपुर बगीनदीनि धरमरा सत्र , धुबुरिनि दिनदिङा सत्र , डिब्रुगर जिला नि साबुवाआव थानाय दिन्जय सत्र , गलाधाट जिलानि बकाधाटाव थानाय सिपहा सत्र , गहपुरनि राजबारि बेलगुरि सत्र , बिश्वनाथनि कमलाबारि सत्र , सिबसागर जिलानि सालागुरि आरो कुवरपुर बरधाटपार सत्र , बरपेटा जिलानि रामचरन ठाकुर सत्र , बेलबारि , पाटशालानि अक'या सत्र ; मरिगाव जिलानि टराबारि कालसिला सत्र आरो नावकाटा कालसिला सत्र ; नगाव जिलानि पुनिया सत्र , सिपहा सत्र , ननैनि भागबती ब्रह्मसारी सत्र बाइदि बाइदि ।   
राज्योनि सत्रफोरखौ जौगाखांनायनि थाखाय 2 कौटि रां रानना हरबाय